CELEX: 62014TN0819
Language: el
Date: 2014-12-16 00:00:00
Title: Υπόθεση T-819/14: Προσφυγή της 16ης Δεκεμβρίου 2014 — Mezhdunaroden tsentar za izsledvane na maltsinstvata i kulturnite vzaimodeystvia κατά Επιτροπής

16.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 89/31
            
         Προσφυγή της 16ης Δεκεμβρίου 2014 — Mezhdunaroden tsentar za izsledvane na maltsinstvata i kulturnite vzaimodeystvia κατά Επιτροπής
   (Υπόθεση T-819/14)
   (2015/C 089/37)
   Γλώσσα διαδικασίας: η βουλγαρική
   
      Διάδικοι
   
   
      Προσφεύγον: Το ίδρυμα Mezhdunaroden tsentar za izsledvane na maltsinstvata i kulturnite vzaimodeystvia (Σόφια, Βουλγαρία) (εκπρόσωπος: Hristo Hristev, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει τη νομική πράξη της Ευρωπαϊκής Επιτροπής που συνίσταται στο έγγραφο της Επιτροπής με αριθ. εγγράφου ARES (2014) 2848632-01/09/2014 και στο συνημμένο στο εν λόγω έγγραφο χρεωστικό σημείωμα αριθ. 3241409948, που έχει αριθμό εγγράφου της Ευρωπαϊκής Επιτροπής ARES (2014) 2848632-01/09/2014,
            
         
               —
            
            
               να επιδικάσει στο προσφεύγον τη δικαστική δαπάνη του στην παρούσα διαδικασία,
            
         
               —
            
            
               επικουρικά, σε περίπτωση απόρριψης της προσφυγής ακύρωσης, να καταδικάσει την καθής, σύμφωνα με το άρθρο 87, παράγραφος 3, δεύτερο εδάφιο, του Κανονισμού Διαδικασίας του Γενικού Δικαστηρίου, στα δικαστικά έξοδα που προκάλεσε η καθής στο προσφεύγον κακοβούλως.
            
         
      Λόγοι ακύρωσης και κύρια επιχειρήματα
   
   Το προσφεύγον προβάλλει, προς στήριξη της προσφυγής του, τέσσερις λόγους ακύρωσης.
   Με τον πρώτο λόγο το προσφεύγον ισχυρίζεται ότι η προσφυγή του είναι παραδεκτή, διότι η προσβαλλόμενη πράξη συνιστά άσκηση δημόσιας εξουσίας έναντι τρίτου, οπότε γεννάται έννομο συμφέρον του τρίτου αυτού να προσβάλει τη διαπίστωση παράβασης εκ μέρους του, διαπίστωσης που αποτελεί την προϋπόθεση για τη θέσπιση των βλαπτικών για τον τρίτο αυτό μέτρων.
   Με τον δεύτερο λόγο το προσφεύγον ισχυρίζεται ότι η Ευρωπαϊκή Επιτροπή έχει παραβιάσει την αρχή της χρηστής διοίκησης, διότι αφενός δεν προέβη σε πλήρη, αντικειμενική και δομημένη εξέταση των πραγματικών περιστατικών και δεν έλαβε υπόψη τα επιχειρήματα του ενδιαφερόμενου και αφετέρου δεν αιτιολόγησε την πράξη της.
   Με τον τρίτο λόγο το προσφεύγον ισχυρίζεται ότι έχει παραβιαστεί η αρχή της ασφάλειας δικαίου, διότι το διατακτικό μέρος της προσβαλλόμενης πράξης δεν είναι σαφές ούτε από την άποψη της φύσης της εν λόγω πράξης.
   Με τον τέταρτο λόγο το προσφεύγον ισχυρίζεται ότι έχει παραβιαστεί η αρχή της προστασίας της δικαιολογημένης εμπιστοσύνης, διότι, αφού η Επιτροπή δεν διατύπωσε παρατηρήσεις σε σχέση με προηγούμενα σχέδια, ούτε ως προς την εκτέλεσή τους ούτε ως προς την τήρηση των λογιστικών στοιχείων, το προσφεύγον απέκτησε δικαιολογημένα την πεποίθηση ότι η τήρηση των λογιστικών του βιβλίων ήταν νομότυπη και ότι δεν χρειαζόταν να επιφέρει διορθώσεις ούτε για τα τρέχοντα ούτε για τα μελλοντικά σχέδια: η πεποίθηση αυτή δημιουργήθηκε συνεπώς λόγω της συμπεριφοράς της αρμόδιας αρχής, δηλαδή της Ευρωπαϊκής Επιτροπής.